KIRJALLINEN KYSYMYS E-1801/02 esittäjä(t): Laura González Álvarez (GUE/NGL) komissiolle. Valtatien AS-17 Puente del Arcon ja El Condadon välisen osuuden (Asturias, Espanja) ympäristövaikutuksia koskeva tutkimus.



Virallinen lehti nro 028 E , 06/02/2003 s. 0137 - 0138



KIRJALLINEN KYSYMYS E-1801/02 esittäjä(t): Laura González Álvarez (GUE/NGL) komissiolle (24. kesäkuuta 2002) Aihe: Valtatien AS-17 Puente del Arcon ja El Condadon välisen osuuden (Asturias, Espanja) ympäristövaikutuksia koskeva tutkimus Valtatien AS-17 Puente del Arcon ja El Condadon välisen osuuden ympäristövaikutuksista tehdyssä tutkimuksessa on otettu huomioon ainoastaan yksi vaihtoehto. Tämä ei noudata direktiiviä 85/337/ETY(1), sellaisena kuin se on muutettuna direktiivillä 97/11/EY(2), jossa säädetään, että hankkeen toteuttajan pitää tehdä selvitys kolmesta toimenpidevaihtoehdosta ja valita näistä se, jonka ympäristövaikutukset ja sosiaaliset vaikutukset ovat vähäisimmät. Onko komissio tietoinen tästä tilanteesta? Katsooko komissio, että direktiiviä 85/337/ETY, sellaisena kuin se on muutettuna direktiivillä 97/11/EY, on noudatettu asianmukaisella tavalla kyseisessä tapauksessa? Mihin toimiin komissio voisi ryhtyä Espanjan viranomaisten kanssa, jotta ehdotetun suunnitelman eri vaihtoehdot tutkittaisiin ja valittaisiin ympäristövaikutuksiltaan ja sosiaalisilta vaikutuksiltaan vähiten haitallinen? (1) EYVL L 175, 5.7.1985, s. 40. (2) EYVL L 73, 14.3.1997, s. 5. Margot Wallströmin komission puolesta antama vastaus (5. elokuuta 2002) Komissio ei ollut tietoinen parlamentin jäsenen esiin tuomista seikoista. Kirjallisessa kysymyksessä annettujen tietojen perusteella vaikuttaa kuitenkin siltä, ettei parlamentin jäsenen mainitsema tienrakennushanke ole tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun direktiivin 85/337/ETY, sellaisena kuin se on muutettuna 3. maaliskuuta 1997 annetulla direktiivillä 97/11/EY, liitteessä I tarkoitettu hanke. Jos taas katsotaan, että tämä tienrakennushanke kuuluu direktiivin liitteen II soveltamisalaan, niin tällöin direktiivin 4 artiklan 2 kohdan mukaisesti jäsenvaltioiden on määriteltävä tapauskohtaisesti selvittämällä tai jäsenvaltion asettamien raja-arvojen tai valintaperusteiden avulla tai molempia näitä menettelyjä soveltamalla, millä hankkeilla on todennäköisesti merkittäviä ympäristövaikutuksia ja mitkä hankkeet on siis arvioitava direktiivin 510 artiklan mukaisesti. Tässä määrittelyssä jäsenvaltioiden on otettava huomioon direktiivin liitteessä III vahvistetut arviointiperusteet. Direktiivissä 85/337/ETY ei myöskään säädetä, kuinka monta vaihtoehtoista ratkaisua on vähintään tutkittava. Direktiivin liitteessä IV luetellaan tiedot, jotka hankkeen toteuttajan on toimitettava. Näihin sisältyvät pääpiirteinen esitys hankkeen toteuttajan selvittämistä pääasiallisista toimenpidevaihtoehdoista sekä selvitys valintaan johtaneista syistä, ottaen huomioon ympäristövaikutukset. Tutkittuaan parlamentin jäsenen toimittamia tietoja komissio katsoo, ettei ole aihetta epäillä Espanjan viranomaisten rikkoneen direktiiviä 85/337/ETY. Jos komissio kuitenkin saa lisätietoja, joista käy ilmi, ettei direktiiviä ole sovellettu asianmukaisesti, se ryhtyy toimenpiteisiin varmistaakseen yhteisön lainsäädännön noudattamisen kyseessä olevassa tapauksessa. Espanjan toimivaltaisten viranomaisten toimittamien tietojen mukaan parlamentin jäsenen mainitsema tienrakennushanke ei ole saanut osarahoitusta rakennerahastoista.